Príspevok na športovú činnosť dieťaťa
27. januára 2025
Ministerstvo | Šport
S účinnosťou od 1. januára 2025 sa v Zákonníku práce upravuje povinnosť zamestnávateľa poskytnúť zamestnancovi príspevok na športovú činnosť dieťaťa. Na tento príspevok je právny nárok, zamestnávateľ ho poskytne povinne na základe žiadosti zamestnanca. Výhodou príspevku je fakt, že po splnení podmienok je oslobodený od dane a odvodov.
•	Príspevok je povinný poskytnúť zamestnávateľ, ktorý zamestnáva viac ako 49 zamestnancov. Príspevok na športovú činnosť dieťaťa však môže za rovnakých podmienok a v rovnakom rozsahu poskytnúť zamestnancovi aj zamestnávateľ, ktorý zamestnáva menej zamestnancov.
•	O príspevok na športovú činnosť dieťaťa môže požiadať zamestnanec, ktorého pracovný pomer trvá nepretržite najmenej 24 mesiacov, a to i zamestnanec zamestnaný na kratší pracovný čas. Príspevok môžu vo svojich daňových výdavkoch uplatniť aj samostatne zárobkovo činné osoby vykonávajúce podnikateľskú činnosť.
•	Rovnako ako v prípade zamestnávateľov, na ktorých sa vzťahuje Zákonník práce sa postupuje aj v prípade zamestnávateľov, na ktorých sa vzťahujú predpisy:
•	zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície,
•	zákon č. 315/2001 Z. z. o Hasičskom a záchrannom zbore,
•	zákon č. 281/2015 Z. z. o štátnej službe profesionálnych vojakov,
•	zákon č. 55/2017 Z. z. o štátnej službe,
•	zákon č. 35/2019 Z. z. o finančnej správe.
•	Výška príspevku je 55 % vynaložených nákladov, najviac však v sume 275 eur za kalendárny rok v úhrne na všetky deti zamestnanca. U zamestnanca, ktorý má dohodnutý pracovný pomer na kratší pracovný čas, sa najvyššia suma príspevku na športovú činnosť dieťaťa za kalendárny rok zníži v pomere zodpovedajúcom kratšiemu pracovnému času.
•	Musí ísť o dieťa, ktoré:
•	dovŕšilo najviac 18 rokov veku v kalendárnom roku, za ktorý zamestnanec žiada o príspevok na športovú činnosť dieťaťa,
•	má 1príslušnosť k športovej organizácii po dobu najmenej 6 mesiacov,
•	má trvalý pobyt alebo obdobný pobyt na území Slovenskej republiky.
•	Za dieťa zamestnanca sa na účely poskytovania tohto príspevku považuje:
•	vlastné dieťa zamestnanca,
•	dieťa zverené zamestnancovi do náhradnej starostlivosti na základe rozhodnutia súdu,
•	dieťa zverené zamestnancovi do starostlivosti pred rozhodnutím súdu o osvojení,
•	alebo iné dieťa žijúce so zamestnancom v spoločnej domácnosti.
•	Zamestnanec musí zamestnávateľa o príspevok požiadať a predložiť mu účtovné doklady vydané športovou organizáciou zapísanou v registri právnických osôb v športe. Súčasťou týchto účtovných dokladov musí byť meno a priezvisko dieťaťa zamestnanca, ktoré vykonáva športovú činnosť, a obdobie, na ktoré sa vzťahuje tento doklad. Splnenie podmienok na poskytnutie príspevku na športovú činnosť dieťaťa posudzuje zamestnávateľ. V prípade splnenia podmienok zamestnávateľ zamestnancovi poskytne príspevok na športovú činnosť dieťaťa po predložení dokladu v najbližšom výplatnom termíne určenom u zamestnávateľa na výplatu mzdy, ak sa zamestnávateľ nedohodne so zamestnancom inak.
•	Oprávnenými výdavkami sú preukázané výdavky zamestnanca na športovú činnosť dieťaťa u oprávnenej osoby, ktorou je výlučne športová organizácia zapísaná v registri právnických osôb v športe podľa Zákona o športe, a ktorá zabezpečuje pre dieťa zamestnanca vykonávanie športovej činnosti pod dohľadom odborne spôsobilého športového odborníka.
•	Zamestnanec môže za kalendárny rok požiadať o príspevok na športovú činnosť dieťaťa len u jedného ním zvoleného zamestnávateľa. O príspevok môže zamestnanec toho istého zamestnávateľa v priebehu kalendárneho roka požiadať aj opakovane, a to až do vyčerpania maximálnej sumy príspevku, ktorá môže byť zamestnávateľom jeho zamestnancovi postupne poskytnutá v maximálnej sume 275 € za kalendárny rok.
•	Pokiaľ ide o rodičov dieťaťa, Zákonník práce neustanovuje poskytnutie príspevku len pre jedného z rodičov, preto po splnení ustanovených podmienok si môžu obidvaja rodičia uplatniť nárok na príspevok na to isté dieťa (napr. za iné obdobie vykonávania tej istej športovej činnosti dieťaťa).
Viac informácií a príklady: Usmernenie k príspevkom na športovú činnosť dieťaťa od 1.1.2025
Zoznam športových organizácií: Informačný systém športu – Register právnických osôb

Zdroj: https://mincrs.sk/prispevok-na-sportovu-cinnost-dietata/